अमेरिकी सांसद ने कहा- अफगानिस्तान में तालिबान और अलकायदा की मदद कर रहा पाकिस्तान  
'अफगानिस्तान में तालिबान और अलकायदा की मदद कर रहा पाकिस्तान'
पाकिस्तान अलकायदा को शरण और सहायता दे रहा है: मैगी
मैगी ने अफगानी नेतृत्व, यूएस के सैनिकों, डिप्लोमेटों से बात की
अमेरिकी सांसद मैगी हसन (Maggie Hassan) ने पाकिस्तान (Pakistan) पर अफगानिस्तान में तालिबान और अलकायदा जैसे आतंकी संगठनों की मदद का आरोप लगाया है. उन्होंने पाकिस्तान पर युद्धग्रस्त देश में इन समूहों से संबंधित आतंकवादियों को शरण देने का भी आरोप लगाया है. अफगानिस्तान नेतृत्व से बात करने के बाद उन्होंने शुक्रवार को ट्विटर पर कहा, 'पाकिस्तान लगातार तालिबान की मदद कर रहा है और उसे शरण दे रहा है. वह अलकायदा को भी शरण और सहायता दे रहा है. अफगानिस्तान में आईएसआईएस-के मौजूद है जो हमारी मातृभूमि के लिए सीधी खतरा है.'
मैगी हसन का यह बयान उनकी दो दिवसीय अफगानिस्तान यात्रा के बाद आया है जहां उन्होंने अफगानी नेतृत्व, यूएस के सैनिकों, डिप्लोमेटों और अफगानी लोगों से बात की. मैगी ने कहा, 'मैं अफगानिस्तान में कई लोगों और स्टेकहोल्डर्स से मिली जो अपने देश के बेहतर भविष्य के लिए संवैधानिक रूप से कड़ी मेहनत कर रहे हैं.' 
बता दें कि यूएस और तालिबान के बीच कतर के दोहा में 9 राउंड की शांति वार्ता हो चुकी है जिससे अफगानिस्तान में 18 सालों से चल रहे युद्ध का अंत हो सके.' हालांकि बाद में अमेरिकी राष्ट्रपति ट्रंप ने काबुल आतंकी हमले के मद्देनजर वार्ता को बंद कर दिया.